CC 20220801
Россияныҥ маанызы тургузылган - altaicholmon\nРоссияныҥ маанызы тургузылган\nЈондык организациялардыҥ чыгартулу улузы Россияныҥ кӱнин байрамдаарыныҥ алдындагы кӱнде Суску јурттыҥ јанындагы эҥ бийик кырдыҥ бажына чыгып, ондо Россияныҥ ӱч ӧҥдӱ маанызын тургускандар.\nБастырароссиялык албаты фронттыҥ Алтай Республикада тергеелик исполкомыныҥ эрчимдӱлери «ОНФ-тыҥ јашӧскӱрими» деп тергеелик командала, Горно-Алтайскта государственный политехнический колледжтиҥ студенттериле, РФ-тыҥ Тӱндӱк базытла федерациязыныҥ тергеелик бӧлӱгиниҥ базытчыларыла кожо Майма аймактыҥ Суску јуртыныҥ эҥ бийик кырына чыккандар. Ондо айландыра јерлерди алаканда чылап кӧрӧр тепсеҥде Россияныҥ ӱч ӧҥдӱ маанызын тургускандар.\nКырга баркаларын ээчиткен јаан јаштулар база чыккан. Эҥ јиит туружаачы јети јашту, эҥ јаан јашту кижиге 68 јаш болгон. РФ-тыҥ Тӱндӱк базытла федерациязыныҥ Алтай Республикада тергеелик бӧлӱгиниҥ председатели Наталья Кушерованыҥ айтканыла, тайактарлу базыт – ол кижиниҥ јажынаҥ, эр бе, ӱй бе болгонынаҥ, физический аргаларынаҥ камааны јогынаҥ кажы ла кижиге јараар эрчимдӱ јӱрер бӱдӱм.\n«Бу спорт-тӧрӧлчи ууламјылу чыгыш – тузалу ла јакшы эки керекти бириктирип ӧткӱрер арга берген. Эрчимдӱ амыраш, анчада ла ару кейде јойу базыт, медиктердиҥ айтканыла, су-кадыкка сӱреен јарамыкту. Бисле кожо тӱндӱк базытла тазыктыраачы, РФ-тыҥ ФСХ-ныҥ тергеелик бӧлӱгиниҥ председатели тӱндӱк базытчыларыла кожо баскан ла солун мастер-класс ӧткӱрип, тӱндӱк базыттыҥ тузазы керегинде куучындаган. Ончо амадаганыс јакшы бӱткен» – деп, ОНФ-ныҥ Алтай Республикада тергеелик исполкомыныҥ башкараачызы Ольга Матросова темдектеген.\nӦзӱп јаткан ӱйени тӧрӧлчи кӱӱн-тапка таскадары – ОНФ-тыҥ тергеелик бӧлӱгиниҥ ижиниҥ јаан учурлу ууламјыларыныҥ бирӱзи. Государственный учурлу бир де байрам јондык ишчилердиҥ ајарузы јок артпай туру.\n«Быјыл Россияныҥ кӱнин бис алдындагы да, јаҥы да партнерлорысла – Горно-Алтайскта государственный политехнический колледжле, РФ-тыҥ Тӱндӱк базытла федерациязыныҥ тергеелик бӧлӱгиниҥ «Јеҥил базыт» деп клубыла темдегенис. Чыгыштыҥ ончо туружаачылары јайгы ар-бӱткенниҥ ортозында базып, бийик кырга чыгып, ороонныҥ маанызын кӧдӱрип, байрамдык ла кӧдӱриҥилӱ кӱӱн-тапту јангандар. Бистиҥ государство јаантайын кӱчтӱ ле јеҥдиртпес болзын, оныҥ кӧп нациялу калыктары бирлик, су-кадык ла ырысту јуртазын. Байрамла!» – деп, ОНФ-тыҥ Алтай Республикада тергеелик штабыныҥ сопредседатели Андрей Ищенко айткан.